OB-saak: ‘Ramaphosa het grondwetlike plig misluk’Pres. Cyril Ramaphosa tydens die debat oor die begrotingsrede in die Nasionale Vergadering (17 Julie 2019). (Foto: Jairus Mmutle/GCIS) Die hooggeregshof in Pretoria het Donderdag gehoor pres. Cyril Ramaphosa gebruik vertragingstaktiek om nie stappe teen Pravin Gordhan te doen nie en dat hy die kantoor van die Openbare Beskermer ondermyn. Regsverteenwoordigers vir Ramaphosa en adv. Busisiwe Mkhwebane het mekaar die stryd aangesê oor of die president verplig is om op te tree ná die OB se opdrag dat stappe teen Gordhan gedoen moet word oor ŉ vroeë pensioenuitbetaling aan die voormalige adjunkhoof van die Suid-Afrikaanse Inkomstediens (SAID), Ivan Pillay. Die EFF was ook deel van die hofverrigtinge, ter ondersteuning van Mkhwebane. Die party se leier, Julius Malema, het die verrigtinge saam met ander senior leierskap bygewoon. Adv. Vincent Maleka, namens die EFF, het aan die hof gesê dat Ramaphosa misluk het om sy grondwetlike plig na te kom om eenheid in die verskillende staatsinstellings te bevorder. Volgens Maleka het Ramaphosa guns getoon teenoor Gordhan en die kantoor van die Openbare Beskermer in gedrang gebring, “Die president het geweier om sinvol te reageer op die regstellende optrede van die Openbare Beskermer, en minister Gordhan toegelaat om hof toe te gaan. “’n Verantwoordelike en verantwoordbare president sou Gordhan gebel het en vir hom gesê het dat hy van plan is om die regstellende optrede van die Openbare Beskermer uit te voer, en hom [Gordhan] gevra het om redes te gee oor hoekom hy dit nie moet doen nie,” het Maleka aangevoer. Adv. Hamilton Maenetje, namens Ramaphosa, het aangevoer Ramaphosa het voldoen aan Mkhwebane se instruksie dat hy ŉ plan verskaf waarin die stappe wat hy gaan doen, uiteengesit word. Die OB het beveel dit moet binne 30 dae na die bekendmaking van die verslag gebeur. “Die president het dit gedoen. Hy het ŉ plan voorgelê waarin verduidelik word dat hy gaan wag vir die uitslag van Gordhan se hersieningsaansoek oor die Pillay-verslag voordat enige stappe teen hom [Gordhan] gedoen gaan word,” het Maenetje gesê. Adv. Dali Mpofu, namens Mkhwebane, het Ramaphosa se betoog ŉ grap genoem en gesê die OB is die enigste persoon wat die plan van optrede kon goedkeur. Mpofu het ook na Ramaphosa se hofstukke gekap en gesê eerstejaarstudente sou dit teenstrydig vind. “[Ramaphosa] sê hy het gehoor gegee aan die regstellende optrede, maar soek ook ŉ interdik om nie daaraan te voldoen nie en die regstellende optrede teen Gordhan uit te stel.” Adv. Michelle le Roux, namens Gordhan, het aangevoer die president kan nie tugstappe implementeer tot die hersieningsproses afgehandel is nie. “Dit is in dié stadium vir die president onmoontlik om rasioneel te besluit oor gepaste optrede,” het sy gesê. Uitspraak in die saak word op 8 Augustus gelewer.